b'\n_START_ARTICLE_\nKuldkala\n_START_SECTION_\n\xc3\x9cldiseloomustus\n_START_PARAGRAPH_\nNad elavad ainult akvaariumides ilukaladena. Kuldkala on lihtne ja odav pidada ning ta sobib suurep\xc3\xa4raselt ka algajale akvaristile. Sellegipoolest on kuldkalal oma erivajadused ja tema eest tuleb kogu ta elu \xc3\xb5igesti hoolt kanda. Kuldkalad on k\xc3\xbclmaveekalad, nad on suhteliselt vastupidavad ja kohanduvad kergesti erinevate vetega. Neid on keelatud kasutada s\xc3\xb6\xc3\xb6dana. Looduses ei saaks kuldkala ise v\xc3\xa4ga h\xc3\xa4sti hakkama \xe2\x80\x93 suurel sabauimel praktilist otstarvet ei ole ja oma kirka v\xc3\xa4rvi t\xc3\xb5ttu oleks ta vaenlastele v\xc3\xa4ga kergesti n\xc3\xa4htav. Kui oma lemmiku eest h\xc3\xa4sti hoolitseda, v\xc3\xb5ib ta elada 15 (dekoratiivvormid) kuni 25 (harilik kuldkala) aastat vanaks. Teadaolevalt vanim kuldkala Fred elas 41-aastaseks. Samas \xe2\x80\x93 nii majesteetlikku ikka saab harilik kuldkala j\xc3\xb5uda ainult tiigis, sest aastatega hakkab ta vajama j\xc3\xa4rjest rohkem hapnikku ja akvaariumis v\xc3\xb5ib j\xc3\xa4rgneda aeglane l\xc3\xa4mbumine. Seep\xc3\xa4rast on koduakvaariumis ehk m\xc3\xb5ttekam pidada teisi kuldkalavorme: teleskoopkala, shubunkin, oranda jt. Teatavasti elab looduses nii parvekalu kui ka \xc3\xbcksi elavaid kalu, kuldkala kuulub viimaste hulka. Kuid samas ei eksisteeri mitte kuskil looduses kuldkala sellisel kujul nagu akvaariumis harjutud n\xc3\xa4gema. Kaaslase lisamisel akvaariumisse v\xc3\xb5ib soovitud tulemuse asemel tekkida kalal hoopis stress. Kaaslase puudumisest v\xc3\xb5i igavusest, kuidas seda keegi nimetab, kuldkalal p\xc3\xa4ris kindlasti aga stressi ei teki. Kuldkala on hea s\xc3\xb5ber k\xc3\xb5igile.\n_START_SECTION_\nV\xc3\xa4limus\n_START_PARAGRAPH_\nKuldsed, h\xc3\xb5bedased, sinised, punased ja valged soomused aina siravad, kui nad kergelt uimi h\xc3\xb5ljutades ujuvad roheliste kasvude vahel. V\xc3\xa4rvus on harilikul kalal kuldpunakas. T\xc3\xa4iskasvanud kuldkalad, kes elavad lemmiklooma elu, on tavaliselt 25\xe2\x80\x9340 cm pikkused. Kuldkala k\xc3\xa4itumine on suhteliselt rahulik.\n_START_SECTION_\nHooldus\n_START_PARAGRAPH_\nKuna kuldkala on k\xc3\xbclmaveekala, siis nende akvaariumisse \xe2\x80\x93 kui hoolitseda selle eest, et vesi oleks toasoe (16\xe2\x80\x9318\xc2\xb0) \xe2\x80\x93 soojendit \xc3\xbcldjuhul v\xc3\xa4ga vaja pole. K\xc3\xbcll aga vajavad need kalakesed palju hapnikku (365 cm\xe2\x82\x82 \xc3\xb5huga kokku puutuvat veepinda \xc3\xbche kalasentimeetri kohta), mist\xc3\xb5ttu \xc3\xb5hupump on pea kohustuslik aksessuaar. Kindlasti peaks kuldkala akvaariumis olema ka palju taimi, n\xc3\xa4iteks tuntuim akvaariumitaim vallisneeria, vesikatk, vesikuusk, sagittarius, ning valgustus (m\xc3\xb5eldud eelk\xc3\xb5ige selleks, et taimed saaks fotos\xc3\xbcnteesi teostada, kaladel endil tegelikult eraldi valgust vaja pole). Mugav akvaarium peaks olema umbes meetri pikkune, kuldkalasid mahub sinna p\xc3\xa4ris mitu. Carassius auratus asustab akvaariumi k\xc3\xb5iki tasandeid. _NEWLINE_Kuldkala on vee kvaliteedi suhtes \xc3\xbclimalt leplik (tegelikult ongi kuldkala harjunud elama sogases vees), ideaalne vee pH on 7,0 aga v\xc3\xb5ib ka natuke siia-sinna varieeruda. Vett peaks vahetama kord kahe n\xc3\xa4dala jooksul (muidugi ei vahetata kogu vett, ikka 1/8\xe2\x80\x931/5 sellest), v\xc3\xa4ikeste akvaariumite korral ka tihedamini. Vette peaks kindlasti paigaldama filtri ja kasutama kloorieemaldajat v\xc3\xb5i uuel veel laskma v\xc3\xa4hemalt \xc3\xb6\xc3\xb6p\xc3\xa4eva jagu seista. Akvaariumivee kvaliteeti oleks m\xc3\xb5ttekas regulaarselt kontrollida \xe2\x80\x93 saadaval on pH, ammoniaagi ning teiste l\xc3\xa4mmastiku\xc3\xbchendite (kaladele eriti ohtlikud!) sisalduse, rauasisalduse (vajalik akvaariumitaimede kasvuks), fosfaadisisalduse jm m\xc3\xb5\xc3\xb5tmiseks. _NEWLINE_Kala hea tervise kindlakstegemine, eriti kui tegemist pole v\xc3\xa4ljastpoolt paistva haigusega, on suuresti tunnetuse k\xc3\xbcsimus. K\xc3\xb5ige kindlam m\xc3\xa4rk kala heast tervisest on hea s\xc3\xb6\xc3\xb6giisu, kuigi ta v\xc3\xb5ib vahel arusaamatutel p\xc3\xb5hjustel lihtsalt s\xc3\xb6\xc3\xb6dast keelduda, muret tasub tunda siis, kui see on kestnud juba m\xc3\xb5ned p\xc3\xa4evad, siis on t\xc3\xb5en\xc3\xa4oliselt kala tervisega midagi viltu. Teiseks, kuldkala stressivaba k\xc3\xa4itumise \xc3\xbcsna kindlaks tunnuseks on p\xc3\xbcstine seljauim ning uudishimulik ja vilgas olek. Kui kala veedab suure osa ajast vaid akvaariumi p\xc3\xb5hjas konutades, seljauim vastu keha lontis, tunneb ta ennast t\xc3\xb5en\xc3\xa4oliselt millegip\xc3\xa4rast kehvasti.\n_START_SECTION_\nToitumine\n_START_PARAGRAPH_\nKuldkalade jaoks on saadaval spetsiaalseid s\xc3\xb6\xc3\xb6dahelbeid ja -terasid (mida tuleks anda kalale iga p\xc3\xa4ev), kuid aeg-ajalt tasub akvaariumielanikule pakkuda ka eluss\xc3\xb6\xc3\xb6ta: soolav\xc3\xa4hke, surus\xc3\xa4\xc3\xa4sevastseid jne. Kalade s\xc3\xb6\xc3\xb6tmisel on k\xc3\xb5ige t\xc3\xa4htsam j\xc3\xa4lgida, et ei s\xc3\xb6\xc3\xb6detaks \xc3\xbcle. See on paljude algajate viga, mille tagaj\xc3\xa4rjel kalad varem v\xc3\xb5i hiljem surevad \xe2\x80\x93 s\xc3\xb6\xc3\xb6da \xc3\xbclej\xc3\xa4\xc3\xa4gid reostavad akvaariumivett ning selle kvaliteet halveneb. \xc3\x9cles\xc3\xb6\xc3\xb6tmine p\xc3\xb5hjustab samuti vetikate ja tigude vohamist. Kuldkalal puudub \xc3\xbcldse magu, tema seedetrakt koosneb vaid pikast soolest, seega on ta v\xc3\xb5imeline etteantud s\xc3\xb6\xc3\xb6ta l\xc3\xb5putult \xc3\xb5gima ning seda tegelikult korralikult l\xc3\xa4biseedimata v\xc3\xa4lja laskma, reostades oma elukeskkonna n\xc3\xb5nda v\xc3\xa4ga kiiresti. Suuremast s\xc3\xb6\xc3\xb6dakogusest v\xc3\xb5ivad kaladel tekkida ka seedeh\xc3\xa4ired, mille tulemusena ei suuda ta enam oma keha asendit kontrollida. Kord n\xc3\xa4dalas soovitatakse kaladele teha paastup\xc3\xa4ev ja neile s\xc3\xbc\xc3\xbca \xc3\xbcldse mitte anda. Selline dieedikuur on kaladele v\xc3\xa4ga kasulik. Kuldkalade pidamisel v\xc3\xb5ib neid s\xc3\xb6\xc3\xb6ta ka \xc3\xbclep\xc3\xa4eviti, kuna madalama veetemperatuuri juures on kalade ainevahetus aeglasem ning nad tarbivad ka v\xc3\xa4hem s\xc3\xb6\xc3\xb6ta. Kuldkalale s\xc3\xb6\xc3\xb6da valimisel osta talle v\xc3\xb5imalusel spetsiaalseid kuldkaladele m\xc3\xb5eldud s\xc3\xb6\xc3\xb6ta \xe2\x80\x93 need on aeglaselt langevad tabletid/graanulid/helbed ning kuldkala toitub nendest vee keskmistes ja alumistes kihtides. Kui s\xc3\xb6\xc3\xb6ta kuldkalu harilike, troopilistele kaladele m\xc3\xb5eldud helvestega, mis j\xc3\xa4\xc3\xa4vad pikemaks ajaks veepinnale h\xc3\xb5ljuma, siis neelab kuldkala pinnalt helbeid ahmides liiga palju \xc3\xb5hku, mille tagaj\xc3\xa4rjel v\xc3\xb5ib tema ujup\xc3\xb5is haigestuda ning kala ei saa enam \xc3\xb5iges asendis ujuda. Ja veel: pimedas kuldkalad ei s\xc3\xb6\xc3\xb6 \xe2\x80\x93 seet\xc3\xb5ttu tuleb neid s\xc3\xb6\xc3\xb6ta siis, kui valgustus p\xc3\xb5leb \xe2\x80\x93 kui s\xc3\xb6\xc3\xb6ta kalu \xc3\xb5htuti, hoida valgust sees veel v\xc3\xa4hemalt poolt tundi p\xc3\xa4rast kalade s\xc3\xb6\xc3\xb6tmist: selle ajaga leiavad kalad \xc3\xbcles ka p\xc3\xb5hjavajunud s\xc3\xb6\xc3\xb6da. Samuti v\xc3\xb5iks 1\xe2\x80\x932 korda n\xc3\xa4dalas kaladele anda spetsiaalselt neile m\xc3\xb5eldud vitamiinilisandeid, mida saab osta akvaariumipoodidest. Vitamiinid aitavad \xc3\xa4ra hoida haigusi ning tugevdavad kalade immuuns\xc3\xbcsteemi.\n_START_SECTION_\nPaljunemine\n_START_PARAGRAPH_\nKuldkalade sigimisaeg j\xc3\xa4\xc3\xa4b kevadesse \xe2\x80\x93 m\xc3\xa4rtsi v\xc3\xb5i aprilli. See on tegelikult ainuke aeg, kui kuldkalade sugu saab m\xc3\xa4\xc3\xa4rata \xe2\x80\x93 emase k\xc3\xb5ht l\xc3\xa4heb marjast pungi ja isase kehale tekivad valged laigud. Kui mari on heidetud ja viljastatud, tuleb see panna rohkete taimedega, umbes 21\xc2\xb0 veega kudemisakvaariumisse \xe2\x80\x93 muidu s\xc3\xb6\xc3\xb6vad tulevased lapsevanemad selle \xc3\xa4ra. Kalakesed peaksid kooruma 5\xe2\x80\x937 p\xc3\xa4eva p\xc3\xa4rast, alguses on meenutavad nad pisikesi taimevarte k\xc3\xbclge kinnitunud karvakesi. Nad alustavad aktiivset toitumist kolmandal elup\xc3\xa4eval, seni ammutavad nad toitaineid marjaterast koorumisel kaasasolevast rebukotist.\n_START_SECTION_\nLiigid\n_START_PARAGRAPH_\nKogu maailmas on sadakond liiki kuldkalu. On aretatud \xc3\xbcsna mitmesuguseid vorme, n\xc3\xa4iteks harilik kuldkala (levinuim ja ehk siiamaani armastatuim kuldkala t\xc3\xb5ug, kes on meeldivalt tolerantne ja tagasihoidlike n\xc3\xb5udmistega \xc3\xbchekordse sabauimega akvaariumikala), loorsaba (on oma nime saanud hiiglasliku ja v\xc3\xa4ga \xc3\xb5rna sabauime t\xc3\xb5ttu), teleskoop (suured ja l\xc3\xbchin\xc3\xa4gelikud silmad, v\xc3\xa4ga suur v\xc3\xa4rvivalik) ja l\xc3\xb5vipea (omap\xc3\xa4rane krobelise puhetunud pea ja ilma seljauimeta kalaliik). On olemas isegi musta v\xc3\xa4rvi kuldkalu, mis ei sarnane tegelikult \xc3\xbcldse hariliku kuldkalaga. Mainida tasub veel, et kahekordse sabauimega kuldkala vormid (komeetkala, loorsaba, teleskoobid, l\xc3\xb5vipea, taevasilm ehk t\xc3\xa4helugeja) kipuvad olema \xc3\xb5rnemad kui harilik kuldkala ja teised tavalise sabauimega isendid.'